-----------------------------------------------------------------------
  2. ปัจจัยความเสี่ยง

  -----------------------------------------------------------------------

2.1 ความเสี่ยงในการเรียกชำระเงินจากผู้รับเหมา

ลูกค้าของบริษัทฯ ส่วนใหญ่แบ่งเป็น 2 กลุ่ม คือ กลุ่มที่ 1 ผู้เป็นเจ้าของโรงงาน (User) เช่น
ปตท, Chevron, ESSO โดยบริษัทมีรายได้จากกลุ่มนี้ประมาณกว่า 50% ซึ่งไม่มีปัญหาการชำระเงิน
อาจมีปัญหาความล่าช้าจากระบบการตรวจสอบหรือระบบของเอกสารบ้าง ส่วนลูกค้ากลุ่มที่ 2
เป็นผู้รับเหมาก่อสร้าง (Contractor) ที่บริษัทฯ มีรายได้จากกลุ่มนี้ประมาณกว่า 40%
ซึ่งปกติโครงการที่มีขนาดใหญ่ เช่น การสร้างโรงกลั่นน้ำมัน การวางท่อก๊าซ
เจ้าของโครงการจะว่าจ้างผู้รับเหมารายใหญ่หรือผู้รับเหมาหลักเป็นผู้ดำเนินโครงการ
โดยบริษัทควอลลีเทคฯ
จะเป็นบริษัทหนึ่งที่ผู้รับเหมาช่วงในส่วนของงานทดสอบและตรวจสอบทางวิศวกรรม
ดังนั้นในกรณีที่ผู้รับเหมาหลักไม่สามารถดำเนินโครงการได้สำเร็จ บริษัทฯ
อาจไม่สามารถเรียกเก็บเงินได้หรือได้รับชำระจากเจ้าของโครงการล่าช้าจนส่งผลกระทบต่อผลการดำเนินงานของบริษัทฯ
ได้

บริษัทฯ
ได้วางแนวทางการป้องกันความเสี่ยงในการผิดนัดชำระหนี้ในอนาคตไว้โดยการพิจารณาการให้เครดิตลูกค้าด้วยความระมัดระวัง
ด้วยวิธีการวิเคราะห์ฐานะทางการเงิน
ความเหมาะสมของทุนจดทะเบียนต่อขนาดงานโครงการที่จะดำเนินการ
รวมทั้งพิจารณาประวัติการชำระหนี้โดยการสอบถามข้อมูลจากผู้ที่เกี่ยวข้อง นอกจากนี้ บริษัทฯ
จะพิจารณาจัดระดับชั้นลูกหนี้ทุกไตรมาส หากมีข้อบ่งชี้ของการผิดนัดชำระหนี้
บริษัทอาจขอให้ผู้รับเหมาจัดทำหนังสือโอนสิทธิเรียกร้องจากผู้รับเหมาไปยังเจ้าของโครงการโดยตรง
หรือบริษัทฯ อาจงดการให้บริการชั่วคราวจนกระทั่งมูลหนี้เก่าได้รับการชำระ
หรือดำเนินการวิธีอื่นๆแล้วแต่ความเหมาะสม

2.2 ความเสี่ยงด้านบุคลากร

ธุรกิจของบริษัทฯ เป็นงานให้บริการ
ต้องใช้ความรู้ความชำนาญเฉพาะด้านในงานตรวจสอบและงานวิศวกรรมบริการ
จึงจำเป็นต้องอาศัยบุคลากรที่มีความรู้ ความเชี่ยวชาญ สามารถทดสอบและแปลผลได้อย่างแม่นยำ
เนื่องจากว่า หากมีความผิดพลาดเพียงเล็กน้อยอาจนำมาซึ่งความเสียหายต่อทั้งชีวิตและทรัพย์สิน
ซึ่งหากบริษัทฯ สูญเสียบุคลากรหรือมีบุคลากรที่มีความสามารถที่ไม่เหมาะสม
อาจส่งผลให้เกิดความเสียหายต่อบริษัทฯ ได้

บริษัทฯ ให้ความสำคัญกับการพัฒนาบุคลากรเป็นอันดับแรก
โดยมีนโยบายส่งเสริมการพัฒนาความรู้ของบุคลากรด้วยการส่งไปอบรมทั้งในและต่างประเทศ
รวมทั้งกำหนดแผนให้หน่วยงานฝึกอบรมภายใน
ทำการฝึกอบรมในหลักสูตรที่เกี่ยวข้องโดยตรงกับการทดสอบโดยไม่ทำลาย และหลักสูตรอื่นๆ
ที่เกี่ยวข้อง เช่น ความปลอดภัยในการทำงาน เป็นต้น บริษัทฯ
มีนโยบายในการคัดกรองพนักงานที่เข้มงวดเพื่อให้ได้บุคลากรที่มีคุณภาพ
ซึ่งส่งผลต่อความน่าเชื่อถือและภาพลักษณ์ของบริษัทฯ อย่างไรก็ตามบริษัทฯ
สามารถจัดหาและพัฒนาบุคลากรอย่างต่อเนื่องทำให้บุคลากรที่เข้าใหม่มีความรู้ความสามารถเพียงพอที่จะทดแทนบุคลากรที่ลาออกไปได้อย่างสมดุล
ปัจจุบันบริษัทฯ มีบุคลากรที่เพียงพอสำหรับการให้บริการ และมีการพัฒนาเพิ่มขึ้นอย่างต่อเนื่อง
เพื่อรองรับการขยายงานในอนาคต

นอกจากนี้ บริษัทฯ
มีนโยบายในการรักษาบุคลากรที่มีความสามารถโดยการให้ค่าตอบแทนในอัตราที่ไม่ต่ำกว่าค่าเฉลี่ยของค่าตอบแทนในอุตสาหกรรมประเภทเดียวกัน
มีการประกันสุขภาพ จัดตั้งกองทุนสำรองเลี้ยงชีพ เป็นสวัสดิการให้กับพนักงาน
ให้ทุนการศึกษาในสายงานเกี่ยวข้อง และอื่นๆ บริษัทฯ
คาดว่านโยบายดังกล่าวข้างต้นจะสามารถรักษาบุคลากรของบริษัทฯ ไว้ได้

2.3 ความเสี่ยงจากการรับรองผลงาน

การให้บริการด้านการทดสอบโดยไม่ทำลาย
จะมีการรายงานผลการตรวจสอบตามมาตรฐานสากลพร้อมหลักฐานหรือข้อมูลประกอบ เช่น
ฟิล์มเอ็กซ์เรย์ สำหรับการตรวจสอบโดยวิธีถ่ายภาพด้วยรังสี เป็นต้น
ซึ่งเป็นการรายงานความสมบูรณ์หรือจุดบกพร่องของชิ้นงานตามผลการตรวจสอบจริงที่เกิดขึ้น
มิได้เป็นการรับประกันหรือรับรองว่าชิ้นงานที่ตรวจสอบนั้นยังอยู่ในสภาพที่เหมาะสมสำหรับการใช้งานหรือไม่
ดังนั้นบริษัทฯ
จึงไม่มีความเสี่ยงต่อภาระในการรับประกันต่อความเสียหายที่อาจเกิดขึ้นกับชิ้นงานในอนาคต
อย่างไรก็ตาม สำหรับการให้บริการตรวจสอบและรับรอง บริษัทฯ
มีการตรวจรับรองการใช้งานของชิ้นงานที่ตรวจสอบโดยการอ้างอิงจากผลการทดสอบโดยไม่ทำลาย
ทำให้เกิดความเสี่ยงในกรณีที่ชิ้นงานที่บริษัทฯ
ให้การรับรองเกิดความเสียหายโดยมีหลักฐานว่าบริษัทฯ มีการประเมินผลผิดพลาด ซึ่งบริษัทฯ
อาจมีภาระรับผิดชอบสำหรับความเสียหายดังกล่าว

บริษัทฯ ได้จัดทำประกันภัยบุคคลที่ 3 สำหรับความเสียหายจากอุบัติเหตุในวงเงิน 30 ล้านบาท
นอกจากนี้ การให้บริการตรวจสอบและการรับรองแต่ละรายการนั้น บริษัทฯ
มีบุคลากรที่เชี่ยวชาญดำเนินการด้วยความระมัดระวังและละเอียดรอบคอบตามมาตรฐานวิชาชีพและมีมาตรการการประเมินความพึงพอใจของลูกค้าทุกรายอย่างสม่ำเสมอในด้านคุณภาพของผลงาน
คุณภาพการให้บริการ มาตรฐานความปลอดภัย ฯลฯ ซึ่งที่ผ่านมาบริษัทฯ
ไม่เคยได้รับการร้องเรียนจากลูกค้าแต่อย่างใด ทำให้บริษัทฯ
มีความเชื่อมั่นว่าความเสี่ยงจากการรับรองผลงานดังกล่าว เป็นความเสี่ยงที่สามารถควบคุมได้

2.4 ความเสี่ยงจากคู่แข่งขันต่างประเทศจากการเปิดเสรีทางการค้าและบริการทางวิศวกรรม

นโยบายการเปิดเสรีทางการค้าซึ่งรวมถึงการเปิดเสรีการให้บริการทางวิศวกรรม
เปิดโอกาสให้คู่แข่งขันที่เป็นบริษัทข้ามชาติเข้ามานำเสนอบริการตรวจสอบโดยไม่ทำลายให้กับบริษัทในประเทศไทยมากขึ้น
โดยส่วนใหญ่แล้ว บริษัทข้ามชาติเหล่านี้ จะให้บริการทางด้านการทดสอบโดยไม่ทำลายขั้นสูง
(Advanced NDT) และมีค่าบริการที่สูงกว่าบริษัทสัญชาติไทย
ผู้บริหารมีความเห็นว่าการเข้ามาของบริษัทข้ามชาติจะให้ประโยชน์ในแง่ของการทำให้เทคโนโลยี
Advanced NDT เป็นที่รู้จักและใช้งานแพร่หลายมากกว่าปัจจุบัน ดังนั้นบริษัทฯ
จึงปรับตัวโดยการเป็นพันธมิตรกับบริษัทข้ามชาติที่มีความเชี่ยวชาญทางด้าน Advanced NDT
เพื่อให้บริการลูกค้าร่วมกัน ซึ่งจะทำให้บริษัทฯ เป็นที่รู้จักและเรียนรู้เทคโนโลยีดังกล่าวจากพันธมิตร
เพื่อการเตรียมตัวสำหรับการแข่งขันที่จะเพิ่มขึ้นในอนาคต